Sieners in plaas van kykers | Maroela Media
By die Afrikaanse Protestantse Akademie (APA) gaan dit vir ons om baie meer as om studente af te rig vir 'n beroep. Ons wil, om 'n frase van prof. Bennie van der Walt te gebruik, sieners in plaas van kykers, die wêreld instuur.
As sommige groepe vra wanneer Siener se man gaan opdaag wat die land gaan uitlei uit sy omstandighede, het ons 'n antwoord: Ons het nie 'n Siener nie, maar ons werk wel daaraan om baie sieners die samelewing in te stuur – sieners wat nie bloot kyk na wat voorhande is nie, maar kan sien wat nodig is vir egte Christelike reformasie. By die APA kan ons nie alles doen nie; daarom fokus ons net op dit wat volgens ons vermoë moontlik is. Ons streef tans daarna om veral dominees, onderwysers en sielkundiges te vorm wat leiding kan gee in die samelewing.
Om sulke sieners te help vorm, is daar 'n basiese benadering wat ons volg. Ons strewe na vierdimensionele (4D) visie vanuit ons tradisie. Wat word hiermee bedoel? In die eerste plek kan gestel word dat ons moet besef dat ons onsself nog in die eerste dimensie bevind wanneer ons bepaalde leiers en bewegings kies en idealiseer op grond van hoorsê of dat ons daarin grootgeword het (1D). Soos wat ons hierin groei en die ligte vir ons aangaan, verneem en leer ons meer eerstehands by bepaalde leiers en bewegings self en beweeg verder weg van hoorsê. Soos die skoolvosse sê: Ons gaan oor vanaf sekondêre bronne na die primêre bronne (2D).
Die primêre bronne is egter dikwels nog steeds net primêre bronne uit die nouer kring. Daar is daarom ook 'n derde dimensie waarna ons behoort te strewe as ons werklik outentieke visie wil ontwikkel, iets waaroor ons nog te min praat: die leiers se bronne. Die rede is dat kreatiwiteit vinnig vasval wanneer ons bloot 'n bepaalde persoon of beweging of tydvak se metodes idealiseer in plaas daarvan om in die wyere tradisie te gaan swem vanwaar leiers self ook inspirasie gevind het. Hierdie weg tot by die derde dimensie bring ons by menige bronne uit wat dikwels die klassieke werke genoem word (3D). Dit is eintlik net wanneer jy hier begin delf dat jy werklik deel raak van wat Mortimer Adler "die groot gesprek" genoem het. In gesprek en strydgesprek met ander ontwikkel daar dan bepaalde visie, 4D-visie vanuit ons tradisie, om die lyne en die skemas van die eeue te onderskei. Met die Bybel altyd in die regterhand, is dit die APA se resep vir sieners in plaas van kykers.